Source: http://www.ziarulderoman.ro/cinci-victorii-consecutive-pentru-hcm-roman/
Timestamp: 2020-04-05 06:51:49+00:00

Document:
UPDATE Cinci victorii consecutive pentru HCM Roman! – Ziarul de Roman
UPDATE Cinci victorii consecutive pentru HCM Roman!
Catalin Bargaoanu 05/10/2013 18:14	1
Sâmbătă, HCM Roman a obţinut al cincilea succes consecutiv din această ediţie de campionat, din tot atâtea meciuri. HCM Roman a învins în deplasarea la CSM Ploieşti cu 26-20 (la pauză 14-14). Victoria a fost plătită scump, Gabriela Mihalschi suferind o accidentare serioasă la începutul meciului. HCM Roman se pregăteşte de umătoarea confruntare, cu principala pretendentă la titlu, HCM Baia Mare.
Sâmbătă, 5 octombrie, HCM Roman a continuat seria rezultatelor excelente din această ediţie de campionat, obţinând a cincea victorie din tot atâtea meciuri, în deplasarea dificilă la CSM Ploieşti, locul al nouălea înaintea acestei etape. Din postura inedită de ocupantă a locului al doilea, echipa romaşcană antrenată de Florentin Pera şi Viorel Lazăr a făcut din nou un meci mare şi a învins cu scorul de 26-20, după ce, la pauză, tabela indica un rezultat de egalitate, 14-14.
Conducerea clubului romaşcan se aştepta la o contră puternică din partea gazdelor, mai ales prin aceea că la CSM Ploieşti erau aşteptate a reveni după accidentări câteva jucătoare de bază, pe care echipa ploieşteană nu a putut conta în debutul campionatului. HCM Roman a avut parte de un început dificil de meci, marcat mai ales de accidentarea serioasă a interului Gabriela Mihalschi, în minutul 9 al partidei. „Din păcate, la începutul jocului, Gabriela Mihaschi s-a accidentat şi a trebuit să găsesc o soluţie pentru a o schimba, ceea ce ne-a dereglat, oarecum, sistemul defensiv şi ofensiv. Nici Carmen Stoleru nu a fost la capacitate maximă, după accidentarea din meciul cu HCM Râmnicu Vâlcea, iar încă trei fete au fost răcite şi ne-a fost frică din acest punct de vedere, nefiind la posibilităţile noastre maxime. Mihalschi va merge luni la un control. Sper să nu fie nimic grav, pentru că avem nevoie de ea. Fetele, sunt convins, au luptat şi pentru ea după acel neplăcut moment”, a afirmat antrenorul principal al HCM Roman, Florentin Pera.
Colegele Gabrielei s-au mobilizat, însă, exemplar şi au reuşit să câştige confortabil meciul, la o diferenţă de şase goluri, obţinând a cincea victorie consecutivă de la începutul campionatului, din tot atâtea partide, performanţă unică de la promovarea HCM Roman pe prima scenă handbalistică a ţării, în 2003. „Mă bucur foarte mult că am reuşit să câştigăm jocul cu CSM Ploieşti, un meci foarte greu, în care echipa gazdă a avut o replică foarte bună, mai ales în prima repriză. E o victorie mare pentru noi, având în vedere că nu au putut evolua toate jucătoarele noastre. Însă cele care au intrat în locul jucătoarelor mai puţin apte au avut un randament foarte bun, fetele au dat dovadă de putere de luptă, de caracter. Am arătat, încă o dată, unitate şi spirit de echipă. Vreau să le felicit pentru modul în care au luptat, pentru dârzenie şi, mai ales, pentru faptul că am reuşit a cincea victorie din tot atâtea jocuri disputate. Doresc să mulţumesc şi conducerii clubului, care a venit alături de noi pentru a ne susţine la meciul de la Ploieşti”, a declarat antrenorul Florentin Pera.
Pentru HCM Roman au evoluat: Tereza Pîslaru-Tamaş, Paula Vişan – Daniela Băbeanu (9 goluri), Raluca Agrigoroaiei (5), Paula Pavăl (5), Carmen Stoleru (3), Ana Maria Horobeţ (2), Monica Amoagdei (1), Roxana Joldeş (1), Radostina Stefanova Genkova, Gabriela Mihalschi, Oana Chitacu, Tamara Bokaric şi Ștefania Bălăceanu.
CSM Ploieşti: Mirela Roman (5 goluri), Raluca Anghelina (5), Ramona Ștefan (3), Alexandra Iovănescu (3), Andreea Chiricuţă (1), Andreea Dincu (1), Iuliana Geană (1), Ionela Dinu (1). Antrenor: Mircea Anton.
Partida din Sala Sporturilor Strejnic, Prahova, a fost condusă de arbitrii Alina Muntean şi Mirabela Turdean, din Mureş.
În celelalte meciuri ale etapei a cincea a Ligii Naţionale de handbal feminin s-au înregistrat rezultatele: HCM Baia Mare – CSM Bucureşti 32-25 (miercuri, 2 octombrie), Universitatea Jolidon Cluj – CSM Cetate Devatrans 29-27, HC Dunarea Brăila – SCM Craiova 24-18 (vineri, 4 octombrie), Universitatea Neptun Constanţa – ASC Corona 2010 Braşov 25-31, HCM Râmnicu Vâlcea – HC Zalău 18-28 (sâmbătă, 5 octombrie).
Etapa viitoare, miercuri, 16 octombrie, Sala Sporturilor din Roman va fi gazda unui derby inedit pentru Liga Naţională, prin aceea că HCM Baia Mare şi HCM Roman ocupă primele două locuri ale clasamentului. „Ne ajută foarte mult că avem trei zile de pregătire în plus pentru meciul de pe 16 octombrie, ţinând cont de problemele de lot pe care le avem. Sper eu să nu fie nimic grav la Gabriela Mihalschi şi toate fetele să fie apte pentru meciul cu HCM Baia Mare. Avem acelaşi număr de puncte şi ne dorim să facem un joc cât mai bun. Este foarte important că am obţinut a cincea victorie consecutivă înaintea celui mai greu joc al nostru din acest început de campionat, cu pretendenta numărul 1 la câştigarea titlului, HCM Baia Mare”, a mai afirmat antrenorul Florentin Pera.
1 HCM Baia Mare 5 5 0 0 150-114 15
2 HCM ROMAN 5 5 0 0 135-105 15
3 ASC Corona Braşov 5 4 0 1 159-130 12
4 HC Dunărea Brăila 5 4 0 1 118-101 12
5 HC Zalău 5 3 1 1 104-90 10
6 CSM Bucureşti 5 3 0 2 138-130 9
7 U Jolidon Cluj 5 3 0 2 137-139 9
8 CSM Cetate Deva 5 1 1 3 131-126 4
9 CSM Ploieşti 5 1 0 4 108-146 3
10 SCM Craiova 5 0 1 4 96-125 1
11 Neptun Constanţa 5 0 0 5 115-148 0
12 HCM Rm. Vâlcea 5 0 0 5 112-149 0
Sport 3023 CSM Ploiesti 23 handbal 912 HCM Roman 546
LA MULŢI ANI, DE ZIUA MONDIALĂ A EDUCATORULUI!
Digul de la Gâdinţi depinde de premierul Victor Ponta

References: CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM